सामाजिक रुपान्तरणमा संवैधानिक आयोगहरूको भूमिका महत्वपूर्ण : उपराष्ट्रपति यादव
उपराष्ट्रपति रामसहाय प्रसाद यादवले नेपाली समाजको रुपान्तरणका लागि संवैधानिक आयोगहरूको भूमिका  महत्वपूर्ण हुने बताएका छन् । उनले सामाजिक, शैक्षिक, आर्थिक, राजनीतिक र सांस्कृतिक रुपान्तरणमा संवैधानिक आयोगहरूले भूमिका निर्वाह गर्नुपर्नेमा जोड दिए । बुधबार मधेशी आयोगको पाँचौं वार्षिकोत्सवमा उपराष्ट्रपति यादवले मधेशी आयोगले आफूलाई थप परिस्कृत गरेर अघि बढाउन सुझाव दिए । 
काठमाडौँ — उपराष्ट्रपति रामसहाय प्रसाद यादवले नेपाली समाजको रुपान्तरणका लागि संवैधानिक आयोगहरूको भूमिका  महत्वपूर्ण हुने बताएका छन् । उनले सामाजिक, शैक्षिक, आर्थिक, राजनीतिक र सांस्कृतिक रुपान्तरणमा संवैधानिक आयोगहरूले भूमिका निर्वाह गर्नुपर्नेमा जोड दिए । बुधबार मधेशी आयोगको पाँचौं वार्षिकोत्सवमा उपराष्ट्रपति यादवले मधेशी आयोगले आफूलाई थप परिस्कृत गरेर अघि बढाउन सुझाव दिए । उपराष्ट्रपति यादवले मधेशी समुदायका लागि आयोगले सचेतना र सशक्तिकरणका कार्यक्रमसँगै मधेशी समुदायको हकहित संरक्षण गर्दै मधेश र मधेशीको इतिहास तथा मधेश जनविद्रोहका उपलब्धिहरुलाई दस्तावेजीकरण र मधेशीको अधिकारको पृष्ठपोषण गर्नमा क्रियाशील हुनुपर्ने बताए । ‘मधेशमा विद्यमान बेथितिहरुप्रति आयोगको ध्यानाकर्षणले मात्र अब पुग्दैन । उसको क्षेत्राधिकारले निर्धारण गरेका विषयहरुमा संवैधानिक व्यवस्था अनुसार सशक्त रुपमा आफ्नो उपस्थिति दर्ज गराउँदै अघि बढ्न पनि जरुरी छ,’ उनले भने, ‘विगतमा केही संवैधानिक आयोग र मधेशी आयोगको क्षेत्राधिकार परस्पर बाझिएको जस्तो देखियो । खासगरी मधेशी समुदायको जाति वा थर सूचीकरणमा देखिएको विरोधाभाषपूर्ण अवस्थाहरुलाई कानूनी व्यवस्था अनुसार ‘ओभरल्याप’ नहुने गरी अघि बढ्न आवश्यक छ ।’उनले मधेशी आयोगका दस्ताबेजहरु कुनै दल वा व्यक्ति केन्द्रित भन्दा पनि सिंगो देश र मधेशी समुदाय केन्द्रित हुनु पर्ने बताए । ‘आयोग आरक्षणका सबालमा संविधानमा व्यवस्था भए अनुरुपको ‘क्लस्टर’ लाई आत्मसात गर्दै विवादास्पद निर्णयहरु आफ्नो दस्तावेज मार्फत सार्वजनिक गर्नबाट जोगिनु पर्दछ,’ उनले भने, ‘संविधानको मूल मर्म अनुसार बहुलता र समानतामा आधारित समतामूलक समाज तथा समावेशी प्रतिनिधित्व र पहिचानको संरक्षणमा मधेशी आयोग कोशेढुंगा बन्ने गरी नेतृत्व लिन सक्नु पर्दछ ।’ 